Predkladacia správa

Ministerstvo vnútra Slovenskej republiky predkladá na rokovanie vlády Slovenskej republiky návrh zákona, ktorým sa mení zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov. Návrh zákona bol vypracovaný mimo Plánu legislatívnych úloh vlády Slovenskej republiky na rok 2004                na základe uznesenia vlády Slovenskej republiky č. 429/2004. 

	Cieľom návrhu zákona je jednak upraviť inštitút schvaľovania systemizácie početných stavov policajtov a valorizácie funkčných platov policajtov a jednak znížiť hodnostný príplatok z dôvodu potreby zníženia výdavkov rozpočtu verejnej správy. 

	Návrh zákona bol predmetom medzirezortného pripomienkového konania, v rámci ktorého bol predložený ministerstvám a ostatným ústredným orgánom štátnej správy, štátnym orgánom, ako aj ostatným dotknutým subjektom. K návrhu zákona uplatnilo zásadné pripomienky ministerstvo financií, ministerstvo práce, sociálnych vecí a rodiny (požadovali úpravu hodnostného príplatku na stav platný pred prijatím zákona č. 201/2004 Z.z.), Národný bezpečnostný úrad a Konfederácia odborových zväzov (požadovali ponechanie zvýšenie hodnostného príplatku v súlade so zákonom č. 201/2004 Z.z.). Vyhodnotenie medzirezortného pripomienkového konania je súčasťou materiálu. Nakoľko k dohode o vyššie uvedených zásadných pripomienkach nedošlo ani na osobitnom rokovaní dňa 28. júna 2004, okrem pripomienky Národného bezpečnostného úradu, ktorá od nej na rokovaní ustúpila, návrh zákona sa na rokovanie vlády predkladá s rozpormi s ministerstvom financií,                       s ministerstvom práce, sociálnych vecí a rodiny a s Konfederáciou odborových zväzov. 

	Návrh zákona nebol prerokovaný v Rade hospodárskej a sociálnej dohody.